Obnova šuma izgorjelih u Teksasu mogla bi trajati desetljećima
Nakon ekstremne suše pa velikih požara u pošumljenih područjima, izgorjela stabla morat će se ukloniti kako bi se spriječili novi požari
Ljudi će morati ukloniti veliku količinu drveća oko svojih kuća i imanja u požarima sklonim područjima Teksasa i nadati se povratku redovitih kiša sljedeće godine kako bi se spasilo ono što je ostalo od šuma ove savezne države Teksas je nedavno doživio najveće požare u svojoj povijesti. Tamošnji vatrogasci trenutno ih drže pod kontrolom, no i dalje su u stanju pripravnosti zbog učestalih naknadnih požara koji prijete naseljenim pošumljenim područjima. Požari su uništili stotine domova i spalili gotovo jedan i pol milijun hektara zemlje. Većina požara posljednjih je dana harala šumama istočnog i središnjeg Teksasa, ugrozivši stoljećima stara stabla. Obnova nekih pošumljenih područja mogla bi trajati desetljećima. Nad sušom pogođenim Teksasom nadvio se tamni oblak, no on neće donijeti kišu. Radi se o oblaku dima, nastalog od požara koji je buknuo sjeverozapadno od Houstona i koji prijeti području gdje se nalaze kuće i rančevi. Vatrogasci helikopterima i kanaderima bacaju vodu i sredstva za sprečavanje širenja vatre, dok policajci evakuiraju stanovnike. Većina njih moći će se vratiti na sigurno za dan-dva. Oni s manje sreće po povratku će naći ostatke svojih domova. Kad se Eric Fourniquet vratio s putovanja van države, vidio je da je sve što je ostalo od njegove kuće bila tinjajuća ruševina. No, njegova žena i djeca bili su na sigurnom. "Sretan sam i zahvalan što su mi žena i djeca preživjela, i to bez ikakvih povreda." Drvosječe mu pomažu u raščišćavanju izgorjelog drveća s njegove zemlje. Eric kaže da mu je žao zbog tog gubitka. Navikao se, kaže, na stabla. Ona ga svakodnevno čine vedrim. Stabla su jedna od glavnih žrtava u ovom dijelu Teksasa – ne samo zbog požara već i rekordne suše koja je pogodovala požarima. Zbog nedovoljno vode, širom istočnog Teksasa umiru stabla. John Warner radi za teksaški Ured za šume: "Ako je godina klimatski povoljna i imamo dovoljno kiša u proljeće, suho ljeto, pa opet kiše u jesen, ova će se stabla moći oporaviti. No, sa sušom kroz koju prolazimo, ona su doživjela šok i to neće biti lako." John Warner kaže da se tragovi šoka na drveću vide na lišću i borovim iglicama koje su požutile ili posmeđile, kao i na kori koja se počela odvajati od drveta. Kad dođe do opadanja kore, kaže on, stablu vjerojatno nema spasa. Warner kaže da će mnoga izgorjela stabla morati biti uklonjena kako bi se spriječili novi požari, osobito u urbanim područjima gdje su zagađenost zraka i ekološke promjene smanjili otpornost drveća na sušu. "Mijenjajući prirodni okoliš izgradnjom kuća tik pored šuma, preusmjeravanjem toka vode, kopanjem rovova za cjevovode, nanešeno je previše stresa drveću i šumama, a to će postati sve vidljivije uz ceste i u naseljima u šumama. Ako ljudi žele živjeti u šumama, moraju ostaviti dovoljno veliko područje netaknutim, kako bi se ono moglo održati. Održivost je od ključne važnosti." John Warner kaže da će ljudi morati ukloniti veliku količinu drveća oko svojih kuća i imanja u požarima sklonim područjima Teksasa i nada se povratku redovitih kiša sljedeće godine kako bi se spasilo ono što je ostalo od šuma ove savezne države.